Foto: Guliver Image/Getty Images

HRVATSKA ima novu sportsku senzaciju. Preziva se Šarić, no nije riječ o već etabliranom majstoru pod koševima, već o mladiću Ivanu koji je na šahovskoj Olimpijadi i norveškom Tromsou uspio pobijediti trenutno najboljeg šahista svijeta Magnusa Carlsena.

Posljednjih godina mladi Splićanin sve krupnijim koracima grabi za šahovskom svjetskom elitom, osvojio je nekoliko turnira, a nakon ove pobjede, nema sumnje, za njega će od danas znati cijeli šahovski svijet.

U pretposljednjem, 10. kolu 41. šahovske Olimpijade muška reprezentacija Hrvatske u dramatičnom je meču pobijedila Norvešku, koju predvodi aktualni svjetski prvak Magnus Carlsen, s nevjerojatnih 3,5-0,5 jer je Ivan Šarić zablistao punim sjajem pobijedivši Carlsena na impresivan način. Drugu pobjedu donio nam Zdenko Kožul, koji je u rijetko uzbudljivom vremenskom tjesnacu uspio napraviti veliki preokret, a istaknuo se i Hrvoje Stević, koji je u lijepom pozicijskom stilu nadvisio svog suparnika. Tom pobjedom izbili smo na diobu 11. mjesta i stekli izglede da poslije dugo vremena zabilježimo odličan rezultat.

Tekst se nastavlja ispod oglasa